1Amu na ɔkpane unengudi úye Stefano ɔnini, “Ala ani na básu básiku-ɔ lɛlɔ mɛni ni, sɔsɔ na adi?” 2Amu na Stefano údie kenye ɔnini, “Ati bene ku mina banwa, binu kaduɛ ka ni, Katɔti údie lɛlɔ ɔ́tina bula Nana Abraham na Mesopotamia kalɔ lɛlɔ asa na ɔ́ta mmɔ úsie kalɔ kani baalɔ Haran lɛlɔ. 3Mmɔ na ɔ́su-nwu ɔnini, 'Ta na atɔlɔ fula bekyuli akɔ ku fula kalɔ lɛlɔ na eteesie kesii kani na matina-a!' 4“Anwuɔsu ɔ́ta ɔ́lɛ Kaldea kalɔ lɛlɔ na úsie útélie Haran útédu uwi ɔni na ɔti úkpi. Amu na Katɔti útiku-nwu úboku kesii kani bilie ɔmwi mɛni. 5Katɔti útete Abraham kadikɔ kadi mmɔ, ina kalɔ blii suɛ muedi. Nsu ni, ɔ́su-nwu úse ka kalɔ kammɔ kadubɔbla anwu ku nwuna bawɔ bawɔ kadi diɛdi, ina ka útawɔ tɔ ubi ɔdi úti úbedu ku uwi ɔmmɔ kemo! 6Lɛni na Katɔti ɔ́sɔ ɔ́su-nwu úse ka ni, nwuna bawɔ fui badubo bafɔ bunwini na bekyuli badi kalɔ lɛlɔ, ɔni na badubunwini bekyuli bammɔ kabla bablane na bakya-ma kalɔ na lɛbibo kemo akwa eti maane sɔɔn. 7Na ɔ́sɔ ɔ́su-nwu ɔnini, 'Ndubɔtɛku bekyuli bani kalɔ na bakya baabla-ma kabla mmɔ litemi. Na nwuna kama ni, badubɔlɛ kalɔ kammɔ kemo na badubɔkpa-mi na kalɔ kani bulie mɛni lɛlɔ.' 8Amu na Katɔti úti lego bukulo linyese úte Abraham uwi ɔmmɔ kemo aani lɛla lɛni makya anwu Katɔti ku Abraham bawɔ ntɛ. Na Abraham úbawɔ Isak na úkulo-nwu lego uwi ɔni na ɔ́fɔ emeyi maane. Isak lɛnɔ úbawɔ Yakob, na Yakob lɛnɔ ɔ́wɔ bebi leevu-inyɔ bani nábawɔ Yudafuɔ adua leevu-anyɔ ammɔ fui. 9“Yakob bebi bamɛni anumi égyie na bana ɔnwani Yosef lɛlɔ. Na béfie-nwu béye béte bekyuli bani néti-nwu bésienku Egyipte kalɔ lɛlɔ. Nsu ni, Katɔti ɔ́siaku-nwu, 10na únyeku-nwu na ɔ́da-nwu údie nwuna lɛbibo ku kɔnyana buwulo kemo. Katɔti úte-nwu lɛnunda bonwu. Anwuɔsu Egyipte Ɔga Ƒarao ɔ́yɔ-nwu litemi na úti-nwu ɔ́bla Egyipte kalɔ fui lɛlɔ ɔnune ku nwuna kaduli fui ala lɛlɔ ɔnune lɛnɔ. 11“Uwi ɔdi kemo ni, kɔka kubendi kɔdi kɔ́kya na Egyipte ku Kanaan kalɔ lɛlɔ fui, na kɔnyana buwulo geen búbo bula bati bene lɛlɔ. 12Uwi ɔni na bana adila áasa fui ni, Yakob únu ka adila adi akya Egyipte, anwuɔsu ɔ́tala nwuna bebi ɔnii besie betéye adi beboku-nwu. 13Na ka Yakob bebi básɔ bésie mmɔ kunyɔdi banii betéye adila ni, Yosef údie nwuna lɛlɔ ɔ́tina-ma, na údie-ma ɔ́tina Ɔga Ƒarao. 14Amu na Yosef ɔ́kada-ma ɔnii si bésie ni, na betiku ɔti Yakob ku Yosef banwani fui ku bana lɛlɔ bekyuli beboku Egyipte. Na uwi ɔmmɔ kemo ni, bana fui bumomo bɔbla liti ku aavlanyɔ-ɛlɔ. 15Anwuɔsu Yakob ɔ́tɔlɔ úsie Egyipte na úlie mmɔ útédu uwi ɔni na úkpi. Na nwuna bebi bananabi lɛnɔ bélie mmɔ bétédu uwi ɔni na békpi. 16Na básɔku bana fui bésienku ɔma ɔni baalɔ Sekem. Na bátáva-ma mmɔ na kafiɔtɔ kani na Abraham úye ɔ́siku Hamor kaba kudɔ kemo. 17“Uwi ɔni na linyese lɛni na Katɔti úse úte Abraham lɛdaku budu ni, bula kadi bekyuli béemomo na Egyipte. 18Úbebo lɛnɔ ka Ɔga Ƒarao ɔwɔdi ɔni mɔɔdi Egyipte lɛlɔ ni, ɔɔɔgyi Yosef. 19Ƒarao ɔmɛni ɔ́bla bula kadi bekyuli bamɛni kalala na únye-ma lɛlɔ na beeti bana bebiwɔ teetévaakun na beekpi. 20“Uwi ɔmmɔ kemo kani na báwɔ Mose. Na bánu ka ɔdi ubi ɔni ndia geen. Ɔmɛni ɔsu ni, nwuna bawɔne béti-nwu bábala na kaduli abuli atɛ sɔɔn. 21Na uwi ɔni na basɔ balákana-nwu bɔbala ni, ɔlɛka bada-nwu bedie bana kudɔ. Amu na Ƒarao ubidi ulekubi útákɛ-nwu na úti-nwu ɔ́bla aani nwuna kafɔ ubi. 22Ɔ́da-nwu na ɔ́tina-nwu Egyiptefuɔ ala bɔbla ku bana kɔkwɛ fui, na ɔ́lɛ lili úbabla ukyuli geen na butemi ku kabla lidu pii kemo. 23“Na ka ɔ́fɔ akwa aavlene ni, úbo-nwu kasusu kemo ka ɔlɛka usie utégyele nwuna banwani Israelfuɔ. 24Amu na uwi ɔni na úsie mmɔ ni, ɔ́nu Egyipteni ɔdi ka ɔkya ɔɔbla Israelni ɔdi kalala. Na Mose ɔ́du Egyipteni ɔmɛni. 25Mose ɔ́kali ka nwuna banwani badubɔkali banii Katɔti nátala-nwu ɔni ubebunku-ma, nsu bátakali lɛni. 26Amu ka kadi kégye ni, ɔ́sɔ úsie-ma kudɔ na útánu Israelfuɔ inyɔ ka bakya beekpó. Úsie útáda-ma na ɔ́su-ma ɔnini, 'Ati bene, banwani na bɛdi, anwuɔsu útalɛka biteekpoku lɛlɔ.' 27“Nsu ukyuli ɔni náfiɔ na nkyuli inyɔ bamɛni kemo ni, údi Mose na ɔ́su-nwu ɔnini, 'Taatɛku awɔ lɛdi! Ɔma nédie-ɔ bula lɛlɔ ɔdine ku bula litemi ɔtɛne? 28Munuu aayɔ́ ka adu-mi aani kalɛ na ádu Egyipteni ɔni kamaadi kalɛ?' 29Ka Mose únu litemi lɛmɛni ni, lifu lɛ́da-nwu geen. Anwuɔsu úkeli útábɛ na Midian kalɔ lɛlɔ. Na mmɔ na ɔ́wɔ nwuna bebi bananabi inyɔ. 30“Akwa aavlene kama ni, Katɔti ɔtu ɔdi údie lɛlɔ ɔ́tina-nwu na ogya ɔni mɔɔda na liyu kugyii blii kɔdi lɛlɔ na Sinai Kɔbi ketele kemo. 31Ka Mose ɔ́nu ɔmɛni ni, útati lɛla lɛni na lɛdi. Na uwi ɔni na úsela ɔnii utánu lɛla lɛni lɛdi ni, Unwoti ɔ́lɔ-nwu na ɔ́su-nwu ɔnini, 32'Ami ndi fula bati kuuku Abraham ku Isak ku Yakob bene Unwoti.' Amu na lɛlɔ lɛ́tɔ Mose ku bɔyia ɔni na ɔsɔ útakana mmɔ bɔnu. 33“Amu na Unwoti ɔ́su-nwu ɔnini, 'Da fula lɛgbanvuo die! Ɔsika kalɔ kedee lɛlɔ na enye. 34Sɔsɔ ni, lɛ́nu lɛbibo lɛni kemo na mina bekyuli bakya na Egyipte kalɔ lɛlɔ. Na muunú bana keku kani na beewulo taakpali-mi. Anwuɔsu lɛ́yu líbo nnii medie-ma. Bo, na lɛtala-a Egyipte.' 35“Mose ɔmɛni ndi ukyuli ɔni na bátu kenye banii, 'Ɔma nédie-ɔ bula lɛlɔ ɔdine ku bula litemi ɔtɛne?' Anwu Mose ɔmmɔ kani na Katɔti ɔ́tala ɔnii usie na utábla bana lɛlɔ ɔdine ku bana ɔfɔne ɔkɛnku Katɔti ɔtu ɔni na ɔ́nu na ketele kemo mmɔ kebunku lɛlɔ. 36Anwu nédie-ma na Egyipte ɔkɛ akɔla budie taatina pii kemo ani na ɔ́bla na Egyipte mmɔ ku Ɛpu Ugyiedi kɔtu ku uwi ɔni na bakɛ ketele kemo akwa aavlene sɔɔn. 37“Mose ɔmmɔ ɔlatidi násu Israelfuɔ ɔnini, 'Katɔti ɔdubudie kenye udiene ɔdi aani ami kalɛ, na ɔdubudie-nwu ɔlɛku bina kaba kemo.' 38Mose ndi ukyuli ɔni násala bula bati kuuku uwi ɔni na Israelfuɔ bákya ketele mmɔ. Na anwu ndi ukyuli ɔni na Katɔti ɔtu ɔ́tɛmiku na Sinai Kɔbi lɛlɔ. Na anwu náfɔ Unwoti litemi lɛni muute ngba úboku-bu. 39“Nsu ni, bula bati bénwini kama bákya Mose ɔni na báyɔ ka basɔ benwini beteesie Egyipte kalɔ lɛlɔ. 40Amu na bana fui básu Mose ɔnwani Aaron banini, 'Bla bafiɔ bani matɔnku-bu te-bu, ɔsika bɔɔɔgyi lɛla lɛni nálɛku Mose ɔni nákpanku-bu ɔ́siku Egyipte.' 41Anwuɔsu bábla bafiɔ badi aani akɔ ubi, na baakpá-nwu, na bádi limeyi ku ebiti na lɛla lɛni na bábla mɛni ɔsu. 42Ɔmɛni ɔsu na Katɔti únwini kama ɔ́kya-ma, na ɔ́nyonu-ma. Na bákya bátaakpa ɔfɛ ku kɔbuli ku ayabi. Ɔmɛni ndi lɛla lɛni na Katɔti kenye bediene bénweni bákya Bunweni Kedee Ɔku kemo banini, 'Israelfuɔ, ɔɔɔdi ami na bíti bebuo ku bafonu bɛ́bla akpala bíte akwa aavlene ani na bɛ́kya ketele kemo mmɔ. 43Mmomu bíti Molok lɛbi ku Romfa ayabi ani ndi bafiɔ bani na bɛ́vɔ bíse bɛnii bitaakpa. Anwuɔsu ndubɔya na befie-mii besienku ɔgyu kakaaka na Babilon kama ngye fui.' 44“Bula bati kuuku bágyu Katɔti kevo béti na ɔ́tɔnku-ma na ketele kemo. Bátu ɔtɔ ɔmɛni aani kalɛ na Katɔti údie ɔ́tina Mose mmɔ kalɛ pɛpɛɛpɛ. 45Na akwa pii kama ni, Yosua ɔ́tɔnku bula bati bani nágyu kevo kamɛni béti na bétékpo-ku bekyuli bani na Katɔti ɔ́bɔku ɔ́lɛku kɔlɔ kɔmɛni lɛlɔ. Mmɔ na kevo kamɛni káfɔ lɛlɔ kése úti útédu Ɔga Dawid uwi. 46Katɔti úbunku Dawid kaduɛ. Anwuɔsu Dawid úye Unwoti ɔnii nka ute-nwu kufi na ɔtu keliekɔ geen use ute anwu ɔni ndi Yakob Katɔti. 47Nsu ni, Salomo geen nátu keliekɔ kammɔ. 48“Nsu Katɔti ulélie ɔtɔ ɔni na bekyuli bayawine bátu kemo. Unwoti ɔ́kɛnku nwuna kenye bediene lɛlɔ ɔ́su ɔnini, 49'Katɔ ndi mina lɛgaboku, na kalɔ ndi mina lɛgba kanyakɔ. Na bi ɔtɔ udu na bɛdubɔkana-mi bɔtu bute, munuu mɔɔyaki keliekɔ kadi? 50Ɔɔɔdi ami nédie ala amɛni fui yoo?' ” 51Amu na Stefano ɔ́sɔ ɔ́su-ma ɔnini, “Batuɔkplune geen bɛdi! Amii lɛnɔ bɛɛda atu teedie Katɔti litemi lɛlɔ aani kalɛ na bina bati bábla kalɛ. Uwi ndi uwi bɛɛta teenye Katɔti Kɔyu lɛlɔ. 52Katɔti kenye udiene ɔmani na bina bati kuuku bátawia ka badu? Bádu Katɔti kenye bediene bani muedi násu ka Ukyuli Ɔfunadi ɔni nse siin webo. Na Ukyuli Ɔfunadi ɔmmɔ lɛnɔ bídie-nwu bíte na bádu. 53Sɔsɔ na ɔdi ka bɛgyi fui na bíni Katɔti ɔda bubo bɔni na bɛ́fɔ bɛ́siku Unwoti ɔtu enu kemo.” 54Ka bénu etemila ani na Stefano ɔ́su ɔ́siku-ma lɛlɔ ni, ɔfɛ ɔ́da-ma geen na ɔ́ya bákya baadu anyi ku kɔnyi. 55Nsu ka Katɔti Kɔyu kɔ́fɔ Stefano lɛlɔ kemo fui ɔsu ni, ɔ́talaku anumi ɔ́nu katɔ laa, na ɔ́nu Katɔti bukeye ku Yesu ɔni nnye-nwu kɔdianu. 56Amu na ɔ́su-ma ɔnini, “Bɛnu! Mɔɔnu ka katɔ kébimi na Ukyuli Ɔyawine Ubi unye Katɔti kɔdianu!” 57Amu na báyoli momoomo na bétile bana atufi, na békeli bétéfie-nwu. 58Na bákpɛ-nwu bálɛku ɔma ɔmmɔ kemo, na bákya-nwu anumi ku atabi bubo. Na bekyuli bani nákpɛ-nwu bálɛku ni, bédie bana lɛwu béti béwi oklofu ɔkɔdi ɔni baalɔ Saulo lɛgba lɛlɔ. 59Na uwi ɔni na bakya beebó-nwu atabi ni, Stefano ɔ́kpali katɔ ɔ́su ɔnini, “Blɔti Yesu, fɔ mina kɔyu.” 60Amu na ɔ́lɛ akɔnkɔ na ɔ́sɔ ɔ́kpali katɔ ɔ́su ɔnini, “Unwoti, teti bɔfiɔ bɔmɛni tete-ma, énu!” Na ka útemi ɔ́su lɛni ɔ́wɔlɔ ni, ɔ́lɛ úbo kalɔ na ɔ́yula.
twi_Latn